Mette Gjerskov (S), 2007-01-23:
Jeg synes jo, at det er en fornøjelse, at vi sådan har fået sat dyrevelfærd på dagsordenen i dag.
Jeg synes også, at det er en fornøjelse at læse om det grundige arbejde, der er gjort, i den udtalelse om malkekvæg, der er kommet fra Det Dyreetiske Råd.
Det er en af de dyrearter, som vi måske ikke har haft allermest fokus på her i Folketinget, og derfor synes jeg, det er meget positivt at få lejlighed til også at drøfte det nu.
Beslutningsforslaget i dag handler jo alene om et enkelt hjørne af udtalelsen, nemlig det her med, at kvæg skal på græs.
Vi mener jo sådan set, at det er klart dokumenteret, at der er behov for at løfte dyrevelfærden generelt i dansk landbrug, specifikt hvad angår dansk kvæg.
Og vi mener faktisk også, at det står meget tydeligt i den her rapport, at kvægs adgang til græs kan være en stor forbedring for dyrevelfærden.
Nogle af de problemer, vi står med i kvægproduktionen, handler jo om nogle helt generelle produktionsbetingelser.
Jeg synes også, at man kan se, at når Det Dyreetiske Råd anbefaler adgang til græsning som en måde at tilgodese dyrenes velfærd på, så er det noget, vi virkelig skal tage alvorligt.
Det er vi fuldstændig enige i.
Det er sådan i dag, at køerne presses meget hårdt i moderne produktion, og det betyder, at de har brug for særlige hensyn.
Venstres ordfører siger det samme, som man har sagt i mange, mange år, nemlig at et dyr ikke kan producere, hvis det ikke har det godt.
Det er rigtigt, tror jeg, et stykke hen ad vejen, men jeg tror ikke, at man kan tage det den anden vej rundt og sige, at et dyr, som producerer meget, dermed også har det godt.
Jeg tror ikke, at ligningen går begge veje.
For det er jo sådan, at vi presser kvæget utrolig hårdt, især malkekvæget presser vi utrolig hårdt i produktionen.
Det vil sige, at de lever under et dagligt stress i deres mælkeproduktion.
Og sådan er det.
Det må vi bare konstatere.
Det gør dem mere modtagelige over for sygdomme og over for alle mulige andre ting.
Og derfor er vi nødt til sikre dem en ordentlig velfærd og nogle ordentlige omgivelser.
Vi mener altså, at det vil give væsentlige forbedringer for dyrevelfærden, hvis alle køer kommer på græs i sommerhalvåret.
Vi mener, at der ligger nogle vældig gode erfaringer fra det økologiske område, som man kan drage ind i de her overvejelser.
Det er jo sådan, at man på det økologiske område ved, hvordan det er, når de har været på græs, og det er til at have med at gøre.
Så er jeg enig med Venstres ordfører, når han siger, at det ikke altid er velfærd for en ko at stå ude i 30 graders hede eller i en snestorm eller i regnvejr for den sags skyld, men vi bliver altså lige nødt til at holde tingene lidt fra hinanden.
Jeg synes også, vi skal kigge lidt på det store miljømæssige billede.
Vi har brug for, at kvæget kommer ud og afgræsser og fjerner noget af vegetationen.
Så det ville spille fint ind i forhold til miljøet.
Vi vil selvfølgelig også under udvalgsbehandlingen gå ind og drøfte, om forslaget skal afvente arbejdsgruppen under Justitsministeriet, og det lyder jo som en vældig god idé.
Men jeg må i den forbindelse bemærke, at det er meget, meget typisk for regeringens håndtering af dyrevelfærd generelt, at de først handler, når de er absolut tvunget til det.
Nu har jeg åbenbart efterhånden fået fastslået et trillebørsprincip i salen i dag, som handler om, at regeringen skal presses meget.
Og det synes jeg faktisk også gælder her.
Vi har fået nogle forklaringer, men det er altså stadig væk sådan, at Det Dyreetiske Råd kom med en udtalelse for et år siden.
Det anbefaler, at der nedsættes en arbejdsgruppe, men det er først i forbindelse med, at Enhedslisten nu rejser sagen og fremsætter forslaget, at ministeren rent faktisk opper sig og melder ud, at hun nu vil nedsætte en arbejdsgruppe.
Og vi synes måske også, det er kendetegnende, når man har hørt ministeren, som jo egentlig kommer med en forholdsvis positiv indstilling til det, at Venstres ordfører er meget, meget fodslæbende og næsten kun ser problemer i det her.
Han ser ikke mange fordele.
Det synes vi er vældig ærgerligt.
Vi synes, at vi skal have sat fokus på velfærden, og vi vil gerne i udvalgsarbejdet drøfte, hvordan, hvor meget og hvorledes.